एकअर्काको प्रशंसा गर्दै क्लोप र फर्गुसन
लिभरपुल र म्यानचेस्टर युनाइटेड कहिले पनि एक आपसमा मित्रवत व्यवहार गर्ने क्लब होइनन् । यी क्लबका समर्थकलाई पनि आफ्नो टिमले जित्दा भन्दा अर्को टिम हार्दा बढी खुसी लाग्छ । लिभरपुल र म्यानचेस्टरको शत्रुता अहिलेको होइन, निकै पुरानो छ ।
लन्डन — लिभरपुल र म्यानचेस्टर युनाइटेड कहिले पनि एक आपसमा मित्रवत व्यवहार गर्ने क्लब होइनन् । यी क्लबका समर्थकलाई पनि आफ्नो टिमले जित्दा भन्दा अर्को टिम हार्दा बढी खुसी लाग्छ । लिभरपुल र म्यानचेस्टरको शत्रुता अहिलेको होइन, निकै पुरानो छ ।लिभरपुल भनेपछि आलोचना गर्नै पर्नेमा पर्छन्, म्यानचेस्टरका लेजेन्डरी प्रशिक्षक एलेक्स फर्गुसन । उनी जत्तिको लिभरपुलको विरोधी कमै होला, तर सायद उनको यो प्रवृत्तिमा केही-केही कमी आएको छ कि ?लिभरपुलका व्यवस्थापक योर्गन क्लोपलाई भर्खरै इंग्लिस प्रिमियर लिगको व्यवस्थापक संघले वर्षको व्यवस्थापक चयन गरेको छ । उनको नेतृत्वमा लिभरपुलले ३० वर्षयता पहिलो लिग उपाधि जितेको थियो । उनकै नेतृत्वमा लिभरपुलले यसै सिजन फिफा क्लब वर्ल्डकप पनि जितेको थियो । संयोग कस्तो भने, फर्गुसनले त्यो अवार्डको घोषणा गरेका थिए र अबदेखि यो अवार्डको फर्गुसनकै नाममा रहनेछ । उनले क्लोपको खुलेर नै प्रशंसा पनि गरेका छन् ।फर्गुसनले स्काई स्पोर्ट्ससँग भनेका छन्, ‘योर्गन उत्कृष्ट छन् । अहिले हामी सबै लिड्स १६ वर्षपछि प्रिमियर लिगमा फर्केको कुरा गरिरहेका छौं । तर यो भन्दा पनि लिभरपुलले ३० वर्षपछि प्रिमियर लिग जितेको ठूलो हो । यसको पूरा श्रेय क्लोपलाई जानु पर्छ । उनको नेतृत्वमा लिभरपुलको प्रदर्शन समान रूपमा उच्च दर्जाको रह्यो । उनको उपस्थिति क्लबको प्रत्येक खेलमा देखिन्छ । क्लोपले वास्तवमै निकै राम्रो काम गरेका छन् ।’उनले थपेका छन्, ‘यही क्लोपले बिहान साढे तीन बजे मलाई फोन गरे लिभरपुलले लिग जितेको छ भन्छ भने पनि म रिसाउने छैन ।’ क्लोपले पनि फर्गुसनबारे भनेका छन्, ‘लिभरपुल व्यवस्थापकका रूपमा मैले फर्गुसनको प्रशंसा गर्नु राम्रो सुन्निन, तर म उनको प्रशंसक हुँ । मैले भेटेको उनी नै पहिलो बेलायती प्रशिक्षक हुन् । त्यति बेला हामीले सँगै खाना खाएका थियौं । तर फर्गुसनले यो घटना कति सम्झन्छन्, थाहा छैन ।’ क्लोपले त्यो घटनालाई आफ्नो लागि पोपलाई भेटे जस्तै भएको बताउँदै थपे, ‘उनलाई भेटेको क्षण मेरो लागि अविस्मरणीय छ ।’ 